തന്ത്രങ്ങള് മാറ്റി ഒലെ, ലണ്ടണില് മാഞ്ചസ്റ്റര് യുണൈറ്റഡ് ഉയര്ത്തെഴുന്നേല്പ്പ്!! ലിവര്പൂളിനോട് ഏറ്റ വലിയ തോല്വി മാഞ്ചസ്റ്റര് യുണൈറ്റഡിന്റെ അടുത്ത കാലത്തെ ഏറ്റവും വലിയ പതനമായിരുന്നു. അവിടെ നിന്ന് മാഞ്ചസ്റ്റര് യുണൈറ്റഡ് ഉയര്ത്തെഴുന്നേറ്റിരിക്കുക ആണ്. ഇന്ന് ലണ്ടണില് കരുത്തരായ സ്പര്സിനെ അവരുടെ ഗ്രൗണ്ടില് ചെന്ന് വീഴ്ത്തി ആണ് മാഞ്ചസ്റ്റര് യുണൈറ്റഡ് വിജയ വഴിയില് തിരികെയെത്തിയത്. എതിരില്ലാത്ത മൂന്നു ഗോളുകള്ക്ക് ആയിരുന്നു മാഞ്ചസ്റ്റര് യുണൈറ്റഡ് വിജയം. ഒലെ ഗണ്ണാര് സോള്ഷ്യറിനെ വിശ്വസിക്കാനുള്ള മാനേജ്മെന്റിന്റെ തീരുമാനം വിജയം കൊണ്ട് ശരി വെക്കാന് ഒലെയ്ക്ക് ഇന്നായി. ഇത്ര കാലവും ഒലെ സ്വീകരിച്ച ടാക്ടിക്സില് നിന്ന് വലിയ മാറ്റവുമായാണ് ഒലെ ഇന്ന് ഇറങ്ങിയത്. അവര് ഇന്ന് 3 സെന്റര് ബാക്കുകളെ കളിപ്പിച്ച് ഡിഫന്സീവ് സെറ്റപ്പിലാണ് ഇറങ്ങിയത്. യുണൈറ്റഡ് ഡിഫന്സിന്റെ പതിവ് പരാജയങ്ങള് ഒഴിവാക്കാന് ഈ നീക്കം കൊണ്ടായി. ഇരു ടീമുകളും ഇന്ന് പതിയെ ആണ് തുടങ്ങിയത്. കളിയിലെ ആദ്യ നല്ല അവസരം ലഭിച്ചത് സ്പര്സിനായിരുന്നു. എന്നാല് ഗോള് സോണിന്റെ ഷോട്ട് പോസ്റ്റിന് മുകളിലൂടെ പറന്നു. ഫ്രെഡിന്റെ ഒരു ബുള്ളറ്റ് ഷോട്ടായിരുന്നു യുണൈറ്റഡിന്റെ ആദ്യ അവസരം. 39ആം മിനുട്ടില് യുണൈറ്റഡ് തങ്ങളുടെ ആദ്യ ഗോള് നേടി. പോര്ച്ചുഗീസ് കൂട്ടുകെട്ടാണ് യുണൈറ്റഡ് ഗോളില് കലാശിച്ചത്. ബ്രൂണോയുടെ ക്രോസ് അതിഗംഭീര വോളിയിലൂടെ റൊണാള്ഡോ വലയില് എത്തിച്ചു. നാലു മത്സരങ്ങള്ക്ക് ശേഷം ആണ് റൊണാള്ഡോ ലീഗില് ഒരു ഗോള് നേടുന്നത്. രണ്ടാം പകുതിയില് റൊണാള്ഡോ യുണൈറ്റഡിന്റെ രണ്ടാം ഗോളിലും പ്രധാന പങ്കുവഹിച്ചു. ബ്രൂണോ തുടങ്ങിയ അറ്റാക്ക് റൊണാള്ഡോയിലേക്ക് എത്തുകയും റൊണാള്ഡോ കവാനിയെ കണ്ടെത്തുകയും ചെയ്തു. കവാനി ഗോള് പോസ്റ്റിന് മുന്നിലെ തന്റെ മികവ് കാണിച്ചു കൊണ്ട് പന്ത് വലയില് എത്തിച്ചു. ഈ ഗോളിന് ശേഷം റൊണാള്ഡോയെയും ബ്രൂണോയെയും പിന്വലിച്ച് യുണൈറ്റഡ് വിജയം ഉറപ്പിക്കാനായി ഡിഫന്സീവ് ടാക്ടിക്സിലേക്ക് മാറി. 87ആം മിനുട്ടില് യുണൈറ്റഡ് റാഷ്ഫോര്ഡിലൂടെ മൂന്നാം ഗോളും നേടി 3 പോയിന്റ് ഉറപ്പിക്കുകയും ചെയ്തു. 10 മത്സരങ്ങളില് 17 പോയിന്റുമായി മാഞ്ചസ്റ്റര് യുണൈറ്റഡ് ഇതോടെ ലീഗില് അഞ്ചാം സ്ഥാനത്തേക്ക് മുന്നേറി. 15 പോയിന്റുള്ള സ്പര്സ് എട്ടാം സ്ഥാനത്താണ് ഉള്ളത്. സ്പര്സിന് ഇന്ന് ഒരു ഷോട്ട് പോലും ടാര്ഗറ്റിലേക്ക് തൊടുക്കാന് ആയില്ല.